SL Uradni list Evropske unije L 365/78

UREDBA KOMISIJE (ES) št. 1916/2006

z dne 18. decembra 2006

o odprtju in zagotovitvi upravljanja tarifnih kvot Skupnosti za nekatere ribe in ribiške proizvode s poreklom iz Albanije

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1616/2006 z dne 23. oktobra 2006 o nekaterih postopkih za izvedbo Stabilizacijsko-pridružitvenega sporazuma med Evropskima skupnostma in njunimi državami članicami na eni strani ter Republiko Albanijo na drugi strani in za uporabo Začasnega sporazuma med Evropsko skupnostjo na eni strani in Republiko Albanijo na drugi strani (1) in zlasti člena 2 Uredbe,

ob upoštevanju naslednjega:

(1) Stabilizacijsko-pridružitveni sporazum med Evropskima skupnostma in njunimi državami članicami na eni strani ter Republiko Albanijo na drugi strani (2), v nadaljnjem besedilu „Stabilizacijsko-pridružitveni sporazum“, je bil podpisan 12. junija 2006 v Luxembourgu. Postopek ratifikacije Stabilizacijsko-pridružitvenega sporazuma še poteka.

(2) Svet je 12. junija 2006 sklenil Začasni sporazum o trgovini in trgovinskih zadevah med Evropsko skupnostjo na eni strani in Republiko Albanijo na drugi strani (3), v nadaljnjem besedilu „Začasni sporazum“. Cilj Začasnega sporazuma je, da se začnejo določbe o trgovini in trgovinskih zadevah iz Stabilizacijsko-pridružitvenega sporazuma čimprej izvajati. Začasni sporazum začne veljati 1. decembra 2006.

(3) Stabilizacijsko-pridružitveni sporazum in Začasni sporazum določata, da se nekatere ribe in nekateri ribiški proizvodi s poreklom iz Albanije lahko uvozijo v Skupnost v mejah tarifnih kvot Skupnosti po znižani carinski stopnji ali stopnji dajatve nič.

(4) Tarifne kvote Skupnosti, ki jih določata Stabilizacijsko-pridružitveni sporazum in Začasni sporazum, so letne kvote in pokrivajo neomejeno obdobje. Primerno je zagotoviti odprtje in upravljanje teh tarifnih kvot.

(5) V skladu s členom 308a Uredbe Komisije (EGS) št. 2454/93 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (4) je treba zagotoviti uporabo sistema upravljanja tarifnih kvot iz Uredbe (EGS) št. 2454/93.

(6) Države članice morajo zagotoviti, da imajo vsi uvozniki Skupnosti enak in stalen dostop do tarifnih kvot in da se stopnje, določene za kvote, uporabljajo neprekinjeno za vse uvoze zadevnih proizvodov v vse države članice, dokler se kvote ne izčrpajo. Za zagotavljanje učinkovitosti skupnega upravljanja teh kvot, morajo biti države članice iz obsegov kvote sposobne črpati potrebne količine, ki ustrezajo dejanskemu uvozu. Upravljanje mora potekati v tesnem sodelovanju med državami članicami in Komisijo. Komisija mora biti sposobna nadzorovati stopnjo porabe kvot in o tem ustrezno obveščati države članice. Zaradi hitrosti in učinkovitosti mora komunikacija med državami članicami in Komisijo potekati po elektronski poti, če je mogoče.

(7) V skladu s Stabilizacijsko-pridružitvenim sporazumom in Začasnim sporazumom obsegi kvote za leto 2006 temeljijo na polnem znesku osnovnih obsegov kvote iz Priloge III k navedenima sporazumoma.

(8) Ta uredba se začne uporabljati na dan začetka veljavnosti Začasnega sporazuma in se uporablja tudi po začetku veljavnosti Stabilizacijsko-pridružitvenega sporazuma.

(9) Ukrepi, predvideni s to uredbo, so v skladu z mnenjem Odbora za carinski zakonik –

SPREJELA NASLEDNJO UREDBO:

Člen 1

1. Za proizvode po poreklu iz Albanije, naštete v Prilogi, ki so dani v prosti promet v Skupnosti, velja znižana carinska stopnja ali stopnja dajatve nič, in sicer pri stopnjah in v mejah letnih tarifnih kvot Skupnosti, ki so določene v navedeni Prilogi.

Tem proizvodom je priloženo dokazilo o poreklu, kot ga določa Protokol 4 k Stabilizacijsko-pridružitvenemu sporazumu in k Začasnemu sporazumu.

2. Vsaka država članica uvoznikom proizvodov iz odstavka 1 zagotavlja enak in neprekinjen dostop do tarifnih kvot, dokler to omogoča stanje obsega kvot.

Člen 2

1. Tarifne kvote iz člena 1 upravlja Komisija v skladu s členi 308a, 308b in 308c Uredbe (EGS) št. 2454/93.

2. Komunikacija v zvezi z upravljanjem tarifnih kvot med državami članicami in Komisijo poteka po elektronski poti, če je mogoče.

Člen 3

1. Obseg tarifne kvote za pripravljene ali konzervirane sardone pod zap. št. 09.1505 v Prilogi se lahko vsako leto poveča, prvič za leto 2007, in sicer dokler letni obseg kvote ne doseže 1 600 ton ali se pogodbenice dogovorijo o drugačni ureditvi.

2. Letno povečanje iz odstavka 1 je dovoljeno le, če je bilo porabljenih vsaj 80 % obsega, ki je bil odprt prejšnje leto.

Člen 4

Ta uredba začne veljati tretji dan po objavi v Uradnem listu Evropske unije.

Uporablja se od 1. decembra 2006.

Ta uredba je v celoti zavezujoča in se neposredno uporablja v vseh državah članicah. V Bruslju, 18. decembra 2006 Za Komisijo László KOVÁCS Član Komisije

(1) UL L 300, 31.10.2006, str. 1.

(2) Še ni objavljeno v Uradnem listu.

(3) UL L 239, 1.9.2006, str. 1.

(4) UL L 253, 11.10.1993, str. 1. Uredba, kakor je bila nazadnje spremenjena z Uredbo Komisije (ES) št. 402/2006 (UL L 70, 9.3.2006, str. 35).